

**ประกาศคณะกรรมการดำเนินการสอบแข่งขันเพื่อบรรจุบุคคลเป็นพนักงานส่วนตำบล**

**องค์การบริหารส่วนตำบลเขวาไร่**

**เรื่อง การขึ้นบัญชีผู้สอบแข่งขันได้ เพื่อบรรจุบุคคลเป็นพนักงานส่วนตำบล**

**ขององค์การบริหารส่วนตำบลเขวาไร่**

\*\*\*\*\*\*\*\*\*\*\*\*\*\*\*\*\*\*

ตามที่องค์การบริหารส่วนตำบลเขวาไร่ ได้ประกาศสอบแข่งขันเพื่อบรรจุบุคคลเป็นพนักงานส่วนตำบล ประจำปี ๒๕๕๗ เรื่อง การคัดเลือกโดยการสอบแข่งขันเพื่อบรรจุบุคคลเป็นพนักงานส่วนตำบล สายงานเริ่มต้นจากระดับ 1 จำนวน 1 ตำแหน่ง 1 อัตรา,สายงานที่เริ่มต้นจากระดับ ๒ จำนวน ๓ ตำแหน่ง ๓ อัตรา และสายงานเริ่มต้นจากระดับ ๓ จำนวน 2 ตำแหน่ง 2 อัตรา รวมทั้งสิ้น ๖ ตำแหน่ง ๖ อัตรา ลงวันที่ ๖ มีนาคม ๒๕๕๗ ประกาศรายชื่อผู้มีสิทธิเข้ารับการสอบแข่งขันเพื่อบรรจุบุคคลเป็นพนักงานส่วนตำบลฯ ลงวันที่ ๑7 เมษายน ๒๕๕๗ ประกาศกำหนดวัน เวลา สถานที่สอบ และระเบียบเกี่ยวกับการสอบแข่งขันฯ วิธีการสอบภาคความรู้ความสามารถทั่วไป(ภาค ก.) และภาคความรู้ความสามารถเฉพาะตำแหน่ง(ภาค ข.) (แก้ไขเพิ่มเติมครั้งที่ ๑) ลงวันที่ ๒๑ พฤษภาคม ๒๕๕๗ และประกาศรายชื่อผู้ผ่านการสอบแข่งขันเพื่อบรรจุเป็นพนักงานส่วนตำบล ภาคความรู้ความสามารถทั่วไป(ภาค ก.) ภาคความรู้ความสามารถเฉพาะตำแหน่ง(ภาค ข.) และกำหนดวัน เวลา สถานที่ และระเบียบที่เกี่ยวกับการสอบภาคความเหมาะสมกับตำแหน่ง (ภาค ค.) (แก้ไขเพิ่มเติมครั้งที่ ๑) ลงวันที่ ๑๖ มิถุนายน ๒๕๕๗ ไปแล้วนั้น

อาศัยอำนาจตามความในมาตรา ๑๓ มาตรา ๑๔ มาตรา ๑๕ มาตรา ๑๗ (๕) และมาตรา ๒๕ แห่งพระราชบัญญัติระเบียบบริหารงานบุคคลส่วนท้องถิ่น พ.ศ ๒๕๔๒ ข้อ ๕๔ (๑),ข้อ ๕๗ (๖) แห่งประกาศคณะกรรมการพนักงานส่วนตำบลจังหวัดมหาสารคาม เรื่องหลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบล ลงวันที่ ๑๑ พฤศจิกายน ๒๕๔๕ และที่แก้ไขเพิ่มเติม ,ข้อ ๙ ,ข้อ ๑๐ ,ข้อ ๑๑ และข้อ ๑๒ แห่งประกาศคณะกรรมการพนักงานส่วนตำบลจังหวัดมหาสารคาม เรื่อง หลักเกณฑ์และเงื่อนไขการคัดเลือกโดยการสอบแข่งขันเพื่อบรรจุบุคคลเป็นพนักงานส่วนตำบล พ.ศ. ๒๕๕๕ ลงวันที่ ๒๐ สิงหาคม ๒๕๕๕

บัดนี้ การสอบแข่งขันได้ดำเนินการเสร็จสิ้นแล้วคณะกรรมการดำเนินการสอบแข่งขันเพื่อบรรจุบุคคลเป็นพนักงานส่วนตำบล องค์การบริหารส่วนตำบลเขวาไร่ จึงประกาศขึ้นบัญชีผู้สอบแข่งขันได้ สายงานเริ่มต้นจากระดับ 1 จำนวน 1 ตำแหน่ง 1 อัตรา สายงานที่เริ่มต้นจากระดับ ๒ จำนวน ๓ ตำแหน่ง ๓ อัตรา และสายงานเริ่มต้นจากระดับ ๓ จำนวน 2 ตำแหน่ง 2 อัตรา รวมทั้งสิ้น ๖ ตำแหน่ง ๖ อัตรา โดยเรียงลำดับที่จากผู้สอบแข่งขันได้คะแนนรวมสูงสุดลงมาตามลำดับ **ดังรายละเอียดปรากฎตามบัญชีรายชื่อผู้สอบแข่งขันได้แนบท้ายประกาศฉบับนี้**

/องค์การบริหาร...

- ๒ –

องค์การบริหารส่วนตำบลเขวาไร่ จึงกำหนดเงื่อนไขในการขึ้นบัญชีผู้สอบแข่งขันและบรรจุแต่งตั้งดังต่อไปนี้

๑. บัญชีผู้สอบแข่งขันได้ให้ใช้ได้ไม่เกิน ๒ ปี นับแต่วันขึ้นบัญชี แต่ถ้ามีการสอบแข่งขันอย่างเดียวกันนั้นอีก และได้ขึ้นบัญชีผู้สอบแข่งขันได้ใหม่แล้ว บัญชีผู้สอบแข่งขันได้ครั้งก่อนเป็นอันยกเลิก เว้นแต่ได้มีการเรียกรายงานตัวเพื่อบรรจุแต่งตั้งหรือได้มีการขอใช้บัญชีผู้สอบแข่งขันได้ และได้มีการเรียกรายงานตัวเพื่อบรรจุแต่งตั้งภายในอายุบัญชีที่กำหนดไว้ และต่อมาบัญชีได้ครบระยะเวลาตามที่ระบุหรือก่อนมีการประกาศขึ้นบัญชีผู้สอบแข่งขันได้ใหม่ ให้ถือว่าผู้นั้นยังมีสิทธิได้รับการบรรจุแต่งตั้ง แต่ทั้งนี้ผู้นั้นจะต้องไปรายงานตัวต่อองค์กรปกครองส่วนท้องถิ่นที่จะบรรจุแต่งตั้งไม่เกิน ๓๐ วัน นับแต่วันถัดจากวันที่บัญชีผู้สอบแข่งขันได้นั้นมีอายุครบตามที่ประกาศหรือวันที่ประกาศขึ้นบัญชีผู้สอบแข่งขันได้ใหม่แล้วแต่กรณี

๒. ผู้ที่ได้ขึ้นบัญชีผู้สอบแข่งขันได้ ถ้ามีกรณีอย่างใดอย่างหนึ่งดังต่อไปนี้ ให้เป็นอันยกเลิกการขึ้นบัญชีผู้นี้ไว้ในบัญชีผู้สอบแข่งขันได้ คือ

(๑) ผู้นั้นได้ขอสละสิทธิ์รับการบรรจุและแต่งตั้งในตำแหน่งที่สอบได้

(๒) ผู้นั้นไม่มารายงานตัวเพื่อรับการบรรจุเข้ารับราชการภายในเวลาที่คณะกรรมการพนักงานส่วนตำบลจังหวัดมหาสารคามกำหนด หรือผู้มีอำนาจสั่งบรรจุแต่งตั้งกำหนด เว้นแต่มีเหตุจำเป็นและได้มีหนังสือส่งทางไปรษณีย์ลงทะเบียนแจ้งให้ทราบล่วงหน้าไม่น้อยกว่า ๑๐ วัน นับแต่วันที่ที่ทำการไปรษณีย์รับลงทะเบียน

(๓) ผู้นั้นมีเหตุไม่อาจเข้าปฏิบัติหน้าที่ราชการได้ตามกำหนดเวลาที่บรรจุและแต่งตั้งในตำแหน่งที่สอบได้

(๔) ผู้นั้นประสงค์จะรับการบรรจุและแต่งตั้งในตำแหน่งที่สอบแข่งขันได้โดยการโอน ส่วนราชการที่จะบรรจุไม่รับโอน และได้แจ้งให้ทราบล่วงหน้าแล้วว่าจะไม่รับโอน ผู้นั้นจึงไม่ประสงค์จะรับการบรรจุ

(๕) ผู้นั้นได้รับการบรรจุและแต่งตั้งในตำแหน่งที่สอบได้ไปแล้ว ให้ยกเลิกการขึ้นบัญชีผู้นั้นไว้ในบัญชีผู้สอบแข่งขันได้ทุกบัญชีในการสอบครั้งเดียวกัน

การยกเลิกการขึ้นบัญชีตามข้อ (๓) เนื่องจากไปรับราชการทหารตามกฎหมายว่าด้วยการรับราชการทหารเมื่อออกจากราชการทหาร โดยไม่มีความเสียหายและประสงค์จะเข้ารับราชการในตำแหน่งที่สอบได้และบัญชีนั้นยังไม่ยกเลิก ให้ขึ้นบัญชีผู้นั้นไว้ในบัญชีเดิมเป็นลำดับแรกที่จะบรรจุในครั้งต่อไป

การยกเลิกการขึ้นบัญชีตามข้อ (๓) ถ้าบัญชีนั้นยังไม่ยกเลิก และเจ้าของบัญชีพิจารณาเห็นว่ามีเหตุจำเป็นอันสมควรจะอนุมัติให้ขึ้นบัญชีผู้นั้นไว้ในบัญชีเดิม ในลำดับสุดท้ายเพื่อบรรจุแต่งตั้งต่อไปก็ได้

๓. การสอบแข่งขันครั้งนี้ ผู้สอบแข่งขันได้ตรวจสอบและรับรองตนเองในใบสมัครสอบแล้วว่าเป็นผู้มีคุณสมบัติทั่วไป คุณสมบัติเฉพาะสำหรับตำแหน่ง ตามประกาศองค์การบริหารส่วนตำบล เขวาไร่ เรื่อง การสอบแข่งขันเพื่อบรรจุบุคคลเป็นพนักงานส่วนตำบล ลงวันที่ ๖ มีนาคม ๒๕๕๗ ซึ่งหากตรวจสอบพบว่าเป็นผู้มีคุณสมบัติไม่ครบถ้วนตามที่กำหนดไว้ หรือมีคุณวุฒิไม่ตรงตามที่

/คณะกรรมการ...

- ๓ -

คณะกรรมการกลางพนักงานส่วนตำบล รับรองว่าเป็นคุณสมบัติตรงตามประกาศรับสมัครจะถือว่าเป็นผู้ขาดคุณสมบัติ และไม่มีสิทธิได้รับการบรรจุและแต่งตั้งให้เข้ารับราชการในตำแหน่งที่สอบแข่งขันได้ สำหรับกรณีตรวจพบผู้มีสิทธิสอบรายใด กระทำการทุจริต หรือมีส่วนเกี่ยวข้องกับการทุจริตภายหลังที่ประกาศผลสอบแล้วหรือภายหลังที่บรรจุแต่งตั้งแล้ว จะถือว่าเป็นผู้ขาดคุณสมบัติหรือมีลักษณะต้องห้าม ไม่มีสิทธิเข้ารับราชการเป็นข้าราชการหรือพนักงานส่วนท้องถิ่น กรณีดังกล่าวข้างต้นแม้จะเป็นผู้สอบแข่งขันได้ หรือได้รับการบรรจุและแต่งตั้งแล้วก็ตามจะถือว่าเป็นผู้ขาดคุณสมบัติหรือมีลักษณะต้องห้าม โดยจะไม่บรรจุและแต่งตั้งให้ดำรงตำแหน่งในกรณีที่ถึงลำดับที่ที่จะบรรจุหรือพิจารณาให้ออกจากราชการในกรณีที่ได้รับการบรรจุและแต่งตั้งแล้ว ทั้งนี้ ให้เป็นไปตามประกาศหรือหลักเกณฑ์และแนวทางที่คณะกรรมการพนักงานส่วนตำบลจังหวัดมหาสารคาม หรือคณะกรรมการกลางพนักงาน ส่วนตำบลกำหนดไว้

๔. การบรรจุและแต่งตั้ง

๔.๑ ผู้สอบแข่งขันได้จะได้รับการบรรจุและแต่งตั้งตามลำดับที่ในบัญชีผู้สอบแข่งขันได้ในแต่ละตำแหน่ง ตามอัตราว่างขององค์การบริหารส่วนตำบลเขวาไร่ ภายใน ๒ ปี นับแต่วันประกาศขึ้นบัญชี ทั้งนี้ โดยความเห็นชอบของคณะกรรมการพนักงานส่วนตำบลจังหวัดมหาสารคาม

๔.๒ ถ้าผู้สอบแข่งขันได้และถึงลำดับที่ที่จะได้รับการบรรจุและแต่งตั้งมีวุฒิการศึกษาสูงกว่าที่ได้กำหนดไว้ตามประกาศฯ นี้ จะนำมาใช้เพื่อเรียกร้องสิทธิใด ๆ เพื่อประโยชน์ของตนเองไม่ได้

๔.๓ การบรรจุแต่งตั้งผู้สอบแข่งขันได้จากบัญชีผู้สอบแข่งขันนี้ ผู้นั้นจะต้องดำรงตำแหน่งใน องค์การบริหารส่วนตำบลเขวาไร่ อย่างน้อย ๑ ปี ไม่มีข้อยกเว้น จึงจะขอโอนไปสังกัดหน่วยงานราชการอื่นได้

๔.๔ การบรรจุบุคคลเข้ารับราชการให้บรรจุและแต่งตั้งจากผู้สอบแข่งขั้นได้ในตำแหน่งนั้น หรือตำแหน่งอื่นที่กำหนดคุณวุฒิตามคุณสมบัติเฉพาะสำหรับตำแหน่งตรงกันกับคุณวุฒิที่ผู้นั้นนำมาสมัครสอบแข่งขัน และเป็นตำแหน่งที่เกี่ยวข้องและเกื้อกูลกันตามที่คณะกรรมการกลางข้าราชการและพนักงานส่วนท้องถิ่นกำหนดโดยต้องเรียกบรรจุและแต่งตั้งตามลำดับที่ในบัญชีผู้สอบแข่งขันได้

๔.๕ การรับโอนผู้สอบแข่งขันได้ซึ่งเป็นข้าราชการประเภทอื่นให้ระบุว่าจะรับโอนมาบรรจุแต่งตั้งในตำแหน่งที่ได้รับบรรจุแต่งตั้งในระดับและการศึกษาเงินเดือนตามที่ประกาศไว้ เว้นแต่หน่วยดำเนินการสอบแข่งขัน จะประกาศเป็นการล่วงหน้าว่าจะรับโอนในตำแหน่งและระดับเดิมหรือเทียบเท่าไม่สูงกว่าระดับควบและอัตราเงินเดือนในขั้นที่ไม่สูงกว่าเดิม

๔.๖ บัญชีผู้สอบแข่งขันได้ไม่อนุญาตให้องค์การบริหารส่วนตำบลอื่น องค์กรปกครองส่วนท้องถิ่นอื่น หรือส่วนราชการอื่นใช้บัญชีผู้สอบแข่งขันได้เพื่อไปบรรจุแต่งตั้ง เว้นแต่มีระเบียบหรือหนังสือจากคณะกรรมการพนักงานส่วนตำบลจังหวัดให้ดำเนินการเป็นอย่างอื่น

/๔.๗ การอนุญาต...

- ๔ -

๔.๗ การอนุญาตให้ใช้บัญชี ให้บรรจุแต่งตั้งได้เฉพาะองค์การบริหารส่วนตำบลเขวาไร่เท่านั้น ไม่อนุญาตให้หน่วยงานอื่นใช้บัญชีเพื่อบรรจุแต่งตั้งได้ เมื่อบรรจุแต่งตั้งครบตามจำนวนอัตราที่ว่างแล้ว หากภายหลังมีตำแหน่งว่างลง อาจแต่งตั้งผู้สอบแข่งขันได้ที่อยู่ในลำดับถัดไปให้ดำรงตำแหน่งได้แต่ต้องบรรจุแต่งตั้งตามลำดับที่ที่สอบแข่งขันได้

๕. ผู้ที่ประสงค์จะขอทราบผลคะแนนการสอบแข่งขันของตนเอง ทั้งภาคความรู้ความสามารถทั่วไป (ภาค ก.) , ภาคความรู้ความสามารถเฉพาะตำแหน่ง (ภาค ข.) และภาคความเหมาะสมกับตำแหน่ง (ภาค ค.) ให้ยื่นคำร้องขอทราบผลคะแนนด้วยตนเอง โดยยื่นต่อประธานกรรมการดำเนินการสอบแข่งขันเพื่อบรรจุบุคคลเป็นพนักงานส่วนตำบลองค์การบริหารส่วนตำบลเขวาไร่ ผ่านสำนักงานปลัดองค์การบริหารส่วนตำบลเขวาไร่ อำเภอนาเชือก จังหวัดมหาสารคาม ในวันเวลาราชการภายใน ๓๐ วัน นับแต่วันที่ประกาศฉบับนี้

อนึ่ง ในการรายงานตัวเพื่อขอรับการบรรจุแต่งตั้ง องค์การบริหารส่วนตำบลเขวาไร่ จะได้มีหนังสือแจ้งให้ไปรายงานตัวอีกครั้งหนึ่งตามที่อยู่ที่ระบุไว้ในใบสมัคร กรณีผู้สอบแข่งขันได้รายใดที่มีการเปลี่ยนแปลงที่อยู่ตามที่ได้แจ้งไว้ในใบสมัคร ขอให้แจ้งเป็นหนังสือส่งโดยตรงไปยังองค์การบริหาร ส่วนตำบลเขวาไร่ อำเภอนาเชือก จังหวัดมหาสารคาม รหัสไปรษณีย์ ๔๔๑๗๐ เพื่อรวบรวมไว้เป็นข้อมูลติดต่อประสานงานการรายงานตัวให้เข้ารับการบรรจุและแต่งตั้งต่อไป

จึงประกาศมาให้ทราบโดยทั่วกัน

ประกาศ ณ วันที่ ๓๐ เดือน มิถุนายน พ.ศ. ๒๕๕๗



(นายสมบูรณ์ นาเพีย)

นายกองค์การบริหารส่วนตำบลเขวาไร่

ประธานคณะกรรมการการสอบแข่งขันเพื่อบรรจุเป็นพนักงานส่วนตำบล